Érték neve: Uzonyi Pál tanító, festőművész, költő munkásságaKategória: kulturális örökségFellelhetősége: EbesÉrtéktár neve: Ebes Települési Értéktár Uzonyi Pál (1923–1986) tanyai iskolaigazgató, tanító, festőművész, költő 1923-ban született Hajdúböszörményben. Földrajz-rajz szakos tanárként dolgozott Ebesen; a tanyai iskola igazgatói székét a község megalakulásának évében, 1952-ben foglalta el, és 1985-ig töltötte be ezt a tisztséget. Elhivatott tanári pályafutása mellett alkotó művészként is jelentős tevékenységet fejtett ki. Művészi indíttatását családjától és szülővárosa művészeitől: Káplár Miklóstól, Pálnagy Zsigmondtól, Veress Gézától kapta. Képzőművészeti alkotásaiban több technikával is találkozhatunk: fafaragványokat, festményeket és grafikákat egyaránt készített. Míg faragványaiban inkább a népi motívumok és formavilág jelenik meg, festményei realistának, időnként szürreálisnak mondhatók, nehéz emberi sorsokat jelenítenek meg. Munkáit több önálló kiállításon mutatták be országszerte. A realista festmények mellett ceruzarajzai és versei a gyermekszemmel derűs, élénk, sokszínű természetet és tanyasi életet jelenítik meg. 1953- 1985 között több, mint 600 verset írt, melyek gyakran jelentek meg nyomtatásban a Dörmögő Dömötör, a Hajdú-Bihari Napló, a Nők Lapja, vagy a Kisdobos lapjain. Ecsetemben mesék élnek címet viselő, saját rajzaival illusztrált gyermekverses kötetét 2013-ban jelentette meg az Ebes Kulturális Közhasznú Nonprofit Kft. Hagyatékát a Széchényi Ferenc Tájmúzeum őrzi és gondozza, 2005. március 15. óta időszaki kiállítóterme Uzonyi Pál nevét viseli.